METODE DE EVALUARE LA ORA DE RELIGIE 


Prof. Mariana Purtuc 
Şcoala Normală „Vasile Lupu”, Iaşi 


Ideea regândirii şi reaşezării învăţământului românesc pe o bază care să-i 
asigure o altă deschidere formativă a existat şi a frământat gândirea pedagogică 
a ultimelor decenii, o materializare a acestei preocupări fiind libertatea cultului 
şi introducerea religiei în şcoală ca obiect de studiu. 

Noul curriculum la religie romano-catolică vizează atât cunoaşterea 
adevărurilor de credinţă, cât şi formarea la elevi a unui sistem atitudinal, 
comportamental şi a unei scări de valori concordante cu credinţa creştină. 
Dezvoltările în domeniul curriculumului aduc o nouă perspectivă de abordare 
a activităţilor de proiectare didactică. Din acest punct de vedere, proiectarea 
didactică este concepută ca un tip de proiectare curriculară!. Modelul de 
proiectare curriculară este centrat asupra obiectivelor activităţii instructiv- 
educative, realizând saltul de la structura de organizare bazată pe conţinuturi 
definite explicit (ce învăţăm?) la structura de organizare orientată axiologic 
prin intermediul unor finalitäti şi metodologii explicite şi implicite (ce urmărim 
să realizăm şi cum?). 

Astfel, o primă etapă a proiectării didactice o constituie precizarea 
obiectivelor propuse: specifice, măsurabile, corespunzătoare”, realiste, 
delimitate în timp, evaluative; apoi, analiza resurselor (de conţinut, materiale, 
capacităţii de învăţare a elevilor), elaborarea strategiei (metode, mijloace 
didactice), elaborarea sistemului de evaluare. Această ultimă etapă, evaluarea, 
se raportează la obiectivele stabilite de profesor, acestea constituind puncte de 
sprijin, repere importante în stabilirea instrumentelor evaluative. 

Evaluarea, ca activitate în sine, cuprinde trei etape principale: 

— măsurarea rezultatelor şcolare prin procedee specifice, utilizând 
instrumente adecvate scopului urmărit (probe scrise / orale / practice, proiecte, 
portofolii etc.); 


! Cf. Fişa 1, Etapele proiectării didactice. 
2 Cf. Fişa 2. 

— aprecierea acestor rezultate pe baza unor criterii unitare (bareme de 
corectare şi notare, descriptori de performanţă etc.); 

— formularea concluziilor desprinse în urma interpretării rezultatelor 
obţinute în vederea adoptării deciziei educaţionale adecvate. 

Deci, evaluarea reprezintă totalitatea activităților prin care se colectează, 
organizează şi interpretează datele obținute în urma aplicării unor instrumente 
de măsurare în scopul emiterii unor judecăţi de valoare pe care se bazează o 
anumită decizie pe plan educațional. 

Evaluarea performanţelor elevilor are următoarele funcții: 

— diagnostică, în sensul de a face cunoscute situaţiile şi factorii care conduc 
la obținerea anumitor rezultate de către elevi pentru a stabili eventualele 
proceduri de remediere a punctelor critice; 

— prognostică, în sensul anticipării performanţelor viitoare ale elevilor pe 
baza rezultatelor înregistrate şi ale planificării secventelor următoare ale 
activităţii de învăţare — de obicei, această funcţie a evaluării se asociază celei 
de diagnoză, ele fiind complementare; 

— de certificare a nivelului de cunoştinţe şi abilităţi ale elevilor la sfârşitul 
unei perioade lungi de instruire (ciclu de învățământ, învățământ obligatoriu 
etc.); 

— de selecţie a elevilor pentru accesul într-o treaptă superioară de învăţământ 
sau într-un program specific de instruire. Această funcție permite clasificarea, 
ierarhizarea elevilor în urma rezultatelor obţinute, în condiţiile existenţei, de 
obicei, a unui număr limitat de locuri. 

În afara punctelor generale menţionate, evaluarea îndeplineşte şi o serie de 
funcţii specifice: 

— funcţia motivaţională, de natură să stimuleze activitatea de învăţare; 

— funcţia de orientare şcolară şi profesională. Evaluarea performanţelor 
elevilor furnizează informaţii utile elevilor în vederea unei forme 
corespunzătoare de învățământ. 

Evaluarea la religie reprezintă un teritoriu problematic, dat fiind faptul că 
formarea atitudinilor şi învăţarea valorilor religioase este un demers complicat 
şi de lungă durată, acestea fiind comportamente greu exteriorizabile şi 
cuantificabile. În acest context, apar două întrebări: Ce? şi Cum? trebuie să 
evaluăm la religie? 

Ce? Rezultatele şcolare evaluate la religie nu trebuie să fie doar cele care tin 
de achiziţiile cognitive, ci de capacitatea de utilizare a acestor informaţii, dar 

mai ales de achiziţiile comportamentale şi atitudinale. Iată deci că rezultatele 
şcolare reprezintă o realitate complexă, un produs cu multiple aspecte’. 

Pe baza consideraţiilor din literatura de specialitate, putem clasifica 
rezultatele şcolare în patru categorii: 

1. cunoştinţele acumulate; 

2. capacitatea de aplicare / utilizare a cunoştinţelor; 

3. capacităţi intelectuale; 

4. trăsături de personalitate. 

În mod traditional, procesele de predare-învätare-evaluare se concep în 
lumina unor obiective în fruntea cărora se află asimilarea cunoştinţelor. Este 
adevărat că introducerea religiei ca disciplină şcolară are şi un scop instructiv, 
urmărind informarea elevilor cu un set de cunoştinţe specifice, cu caracter 
teologic, dogmatic, liturgic, de istoria şi filozofia religiilor, toate acestea 
întregind cultura generală a subiecţilor în formare. Nu dorim să minimalizăm 
rolul instrucției, ştiut fiind că acesta constituie unul dintre parametrii principali 
ai personalităţii. 

Considerăm însă că introducerea religiei în şcoală are menirea fundamentală 
de a forma anumite trăsături de personalitate concretizate în atitudini, 
comportamente, conduite, opinii. Altfel spus, educaţia religioasă trebuie să aibă 
şi un caracter formativ, de interiorizare şi traducere în fapte de viață a 
normativelor religioase. 

Evaluarea cunoştinţelor acumulate are o direcţie clară în demersul evaluativ, 
mijlocul principal reprezentându-l testele docimologice, dar şi examinările 
orale sau scrise (extemporal, lucrare la sfârşit de capitol, teză semestrială). 
Problema care rămâne ni se pare a fi evaluarea trăsăturilor de personalitate 
(atitudini, comportamente, conduite, opinii), temă de altfel puţin dezbătută în 
literatura psiho-pedagogică şi asupra căreia vom reveni. 

Înainte de a prezenta analitic câteva metode de evaluare la religie atât pentru 
evaluarea cunoştinţelor, cât şi a trăsăturilor de personalitate, vom prezenta 
principalele tipuri de evaluare. 

Având în vedere axa temporală la care se raportează verificarea, momentul 
în care se produce evaluarea în raport cu desfăşurarea procesului de învăţare, 
se pot identifica trei forme de evaluare: 

— evaluarea iniţială: se face în scopul stabilirii nivelului de pregătire al 
elevilor. Prin intermediul evaluării iniţiale se identifică nivelul achizițiilor 


3 Cf. Fişa 3. 

elevilor în termeni de cunoştinţe, competenţe şi abilităţi în scopul asigurării 
premiselor atingerii obiectivelor propuse pentru etapa de învățământ respectivă. 
Informaţiile obținute în urma realizării unei evaluări initiale sprijină 
planificarea activităţii viitoare a profesorului; 

— evaluarea continuă (formativă): presupune verificarea rezultatelor pe 
parcursul programului de instruire, realizată pe secvenţe mai mici (prin tehnici 
de ascultare curentă). Din acest motiv, efectele sale ameliorative asupra 
activităţii de învăţare sunt considerabile, oferind permanent posibilitatea de 
raportare la obiectivele operaționale propuse şi de evidentiere a progresului 
înregistrat de la o secvenţă la alta a instruirii. În cazul evaluării formative, feed- 
back-ul obţinut este mult mai util şi eficient, ajutând atât elevul, cât şi 
profesorul să-şi adapteze activitatea viitoare situaţiei; 

— evaluarea sumativă: se realizează prin verificarea rezultatelor pe perioade 
lungi, în general corespunzătoare semestrelor şcolare, sau anului şcolar (prin 
teste docimologice, examene). Evaluarea sumativă se concentrează mai ales 
asupra elementelor de permanenţă ale aplicării unor cunoştinţe de bază, ale 
lungă de instruire. Caracterul ameliorativ al evaluării sumative este relativ 
restrâns, efectele resimtindu-se după o perioadă mai îndelungată. 

Între noile metode utilizate în lecţiile de religie includem testul docimologic, 
testele de compoziţie (referatul, proiectul, eseul), portofoliul şcolar, 
autoevaluarea, observarea sistematică a activităţii şi comportamentului 
elevilor. 


1. Testul docimologic 


Principalul instrument de evaluare îl constituie testul. El vizează măsurarea 
gradului de asimilare a cunoştinţelor de către elevi, abilităţile formate, nivelul 
de dezvoltare al unor capacităţi. Testele pot fi standardizate sau elaborate de 
profesor. O problemă destul de dificilă cu care se confruntă profesorul în 
alcătuirea unui test docimologic este alegerea şi redactarea itemilor care trebuie 
făcută în funcție de obiectivele urmărite, de natura conţinutului care urmează 
a fi evaluat, de vârsta subiecţilor. 

În funcţie de modul în care se pot aprecia răspunsurile formate, itemii“ pot 
fi: obiectivi, semiobiectivi şi cu răspuns deschis”. 


4 Itemul = întrebare şi răspunsul aşteptat la aceasta. 
5 Cf. Fişa 4. 

Teoria şi practica evaluării evidenţiază mai multe criterii pe baza cărora pot 
fi clasificați itemii. Unul dintre criteriile cel mai des utilizate este acela a/ 
gradului de obiectivitate oferit în corectare. În funcţie de acest sistem, de 
modul în care se pot aprecia răspunsurile formate, itemii pot fi clasificați în trei 
mari categorii: 

a) Itemii obiectivi testează un număr mare de elemente de conţinut într-un 
interval de timp relativ scurt, asigurând un grad de obiectivitate ridicat în 
măsurarea rezultatelor şcolare. 

Itemii obiectivi prezintă proprietăţi caracteristice: 

— acoperă o gamă largă de obiective de evaluat şi de elemente de conţinut 
într-un interval relativ scurt; 

— sarcinile propuse sunt explicite şi corelate cu obiectivele de evaluare; 

— sunt uşor de construit, corectat, notat; 

— garantează obiectivitatea corectării; 

— permit feed-back-ul şi diagnoza rapidă. 

Obiectivitatea acestor itemi are trei direcţii de manifestare: 

— obiectivitatea construcției itemului (cerința este structurată şi corelată cu 
un obiectiv de evaluare); 

— obiectivitatea percepţiei sarcinii de către elevul evaluat; 

— obiectivitatea notärii. 

b) Itemii semiobiectivi pot acoperi o gamă variată de capacităţi intelectuale 
care se doresc a fi testate, oferind, în acelaşi timp, posibilitatea de a utiliza şi 
materiale auxiliare utile elevilor în rezolvarea sarcinilor de lucru propuse. 

c) ltemii cu răspuns selectiv (cu răspuns deschis) sunt relativ uşor de 
construit, principala problemă constituind-o modul de elaborare a schemei de 
notare a acestora, cu atât mai mult cu cât această categorie de itemi vizează 
demonstrarea de către elevi în răspuns a originalității şi creativităţii lor. 

Exemple de itemi: 

a) Itemi obiectivi: 

1. itemi cu alegere duală (itemul cu alegere duală este itemul pentru care 
elevul evaluat este solicitat să selecteze un răspuns corect din două răspunsuri 
posibile la o întrebare). 


Citeşte cu atenție afirmaţia următoare. În cazul în care apreciezi că afirmaţia este 
adevărată, încercuieşte cuvântul DA; dacă apreciezi că afirmaţia este falsă, 
încercuieşte cuvântul NU. 

DA / NU Creştin adevărat este acela, care, fiind botezat, crede şi mărturiseşte 
învăţătura creştinească. 

Obiectivul: elevul trebuie să fie capabil să identifice semnificaţia corectă a unor 
texte biblice. 
Citeşte cu atenţie afirmaţia următoare. În cazul în care apreciezi că afirmaţia este 
adevărată, încercuieşte DA, dacă apreciezi că afirmaţia este falsă, cuvântul NU. 
DA / NU: Expresia „cei săraci cu duhul” se referă la cei proşti. 

NU 
Expresia „cei săraci cu duhul” se referă la cei smeriti. Pentru a ridica nivelul de 
dificultate al itemilor cu alegere duală, cerintei de a identifica enunturile 
adevărate, respectiv false, i se pot adăuga cerinţe suplimentare. 
— sublinierea cuvântului care determină caracterul eronat al enuntului 
— înlocuirea lui printr-un cuvânt care face ca afirmaţia să devină adevărată. 


2. Itemi cu alegere multiplă (sunt itemii care solicită elevului evaluat 
alegerea, selectarea răspunsului corect sau a celui mai bun răspuns dintr-un 
număr de variante construite deja. Se mai numesc itemi cu răspuns selectat). 

Acest tip de item este alcătuit dintr-o premisă şi o listă de alternative (care 
reprezintă soluţiile posibile la acel item). Elevul trebuie să aleagă singura 
variantă corectă dintr-un număr de alte variante de răspuns, incorecte, dar 
paralele, numite distractori. 


Premisa formulată în conformitate cu obiectivele de evaluare; 
formulată în termeni clari, precisi, adecvati vârstei; 
trebuie să conţină un verb care orientează şi determină alegerea 
unui răspuns; 
formularea întrebării nu trebuie să sugereze răspunsul corect, nici 
să utilizeze negativul; 

Distractori trebuie să fie plauzibili şi paraleli; 
trebuie să fie independenți; 
nu trebuie să conţină indicii pentru alegerea răspunsului corect; 
nu pot fi construiți ca sinonime sau antonime ale unuia dintre ei; 
nu trebuie să existe ambiguitäti, corectitudinea gramaticală fiind 
importantă; 
ordinea plasării răspunsurilor trebuie să fie aleatoare. 


Exemplu (Vechiul Testament): 


Obiectiv: elevul trebuie să identifice persoana pe care Dumnezeu a ales-o ca 

părinte al poporului ales. 

Enunt: Alege răspunsul corect şi încercuieşte litera corespunzătoare: 

Părintele poporului ales se numeşte: a. Moise; b. Iosif, c. Abraham; d. Isaac 
Răspunsul corect: c. 

(Noul Testament) 

Isus Cristos s-a născut în oraşul: a. Ierusalim; b. Nazaret; c. Cafarnaum; d. 
Betleem. 
Răspunsul corect: d. 


3. Itemi de tip pereche (sunt formaţi din două liste cuprinzând variante de 
răspuns şi instrucțiuni care precizează modul în care se va realiza asocierea 
elementelor acestora şi modul de înregistrare. Prima coloană conţine enunţul 
itemului şi sunt denumite premise. A doua coloană conţine răspunsurile). 
Reguli de proiectare: 

— să utilizeze un material omogen, din acelaşi domeniu al obiectivelor ce vor 
fi corelate în cadrul aceluiaşi tip de item; 

— să se includă un număr inegal de premise (un număr mai mic) şi de 
răspunsuri (un număr mai mare); 

— lista răspunsurilor să fie într-o ordine logică; 

— plasarea pe aceeaşi pagină a premiselor şi răspunsurilor. 

Exemplu: 


Asociază fiecare personaj din coloana A cu datele corespunzătoare din 


coloana B: 
Îngerul Gabriel Fiul lui Zaharia şi al Elisabetei 
Isus Buna Vestire 
Ioan Botezătorul Botezat la 30 de ani în râul Iordan 
Emanuel Dumnezeu este cu noi 


b) Itemi semiobiectivi: 

1. Itemi cu răspuns scurt / de completare. 

În cadrul itemilor cu răspuns scurt / de completare: 

— sarcina este bine structurată; 

— răspunsul este strict limitat ca spaţiu, formă şi conţinut de structura 
sarcinii; 

— libertatea de a reorganiza informaţia şi de a oferi răspunsul în altă formă 
este limitată; 

— corectitudinea răspunsului demonstrează nu numai cunoaşterea, ci şi 
capacitatea elevului de organizare şi esentializare a cunoştinţelor, precum şi 
elaborarea şi formularea potrivită. 

Reguli de proiectare: 

— enunţul şi sarcina trebuie să fie formulate clar, astfel încât răspunsul să fie 
scurt, precis; 

— fiecare item trebuie să conţină un singur răspuns corect; 

— spaţiul pentru redactarea răspunsului să fie mare şi să sugereze dacă 
răspunsul aşteptat conţine mai multe cuvinte. 

Avantaje: 

— evaluează capacități de nivel superior celor implicate în simpla 
recunoaştere şi reactualizare; 

— solicită coeziune şi esentializare în elaborarea răspunsului; 

— evaluează un număr semnificativ de cunoştinţe structurate în deprinderi 
şi capacităţi; 

— notare obiectivă. 

Dezavantaje: 

-nu sunt recomandati pentru evaluarea capacităţilor intelectuale superioare; 

— la disciplinele teologice, capacitatea de a formula un răspuns scurt, 
sintetic, trebuie asociată cu capacitatea de a dezvolta un discurs, o situaţie de 
comunicare complexă, liberă, creativă. 

Exemple: 


Cele două părţi ale Bibliei se numesc.................….. Şir iat oaia atata 
Obiectiv: elevii vor fi capabili să recunoască profeţii din Vechiul Testament. 
Enunt: Completează spaţiile punctate cu informaţia corectă: 


Itemii cu răspuns scurt (sub forma unui cuvânt, propoziţii, fraze): 


— Cum se numeşte misterul unui singur Dumnezeu în trei persoane? 
(Sfânta Treime) 
— Ce rugăciune I-a învăţat Isus Cristos pe apostolii săi? 
(Tatăl Nostru) 
Itemi de completare (solicită elevului completarea unei afirmaţii astfel încât 
aceasta să fie adevărată, să aibă sens). Exemplu: 


(Biblia sau Sfânta Scriptură) 

2. Întrebări structurate (itemi ce conţin mai multe sarcini de lucru, care pun 
elevul în situaţia de a construi răspunsul şi de a alege modalităţile de 
formulare). Reguli de proiectare: 

— complexitatea întrebărilor trebuie să fie succesivă (de la simplu la 
complet); 

— fiecare subîntrebare trebuie să solicite un răspuns propriu, care nu depinde 
de subîntrebarea precedentă; 

— subîntrebarea trebuie să fie în concordanţă cu materialul sau stimulul 
utilizat pentru a fi un suport în rezolvarea sarcinilor; 

— fiecare subîntrebare trebuie să testeze unul sau mai multe obiective; 

— fiecărei subîntrebări să-i urmeze un spaţiu suficient pentru consemnarea 
răspunsului. 

Exemplu: 


Citiţi cu atenţie textul de mai jos: 

„ŞI a zis Dumnezeu: Să facem pe om după chipul şi asemănarea noastră, ca să 
stăpânească peştii mării, păsările cerului, animalele domestice, toate vietätile care 
se târăsc pe pământ” (Gen 1,26). 

Pornind de la acest text, räspundeti cu atenţie la următoarele cerinţe: 

a. precizati care este semnificaţia noţiunii „asemănarea”; 

b. menţionaţi unul sau două texte din sfinții Părinţi care explică acest verset. 


3. Itemii de tip eseu răspund unei nevoi metodologice de a evalua abilităţi 
şi competențe de complexitate ridicată, fiind utilizaţi frecvent în cadrul 
disciplinelor umaniste. Creativitatea, originalitatea, capacitatea de organizare, 
de sinteză pot fi măsurate eficient prin itemi de tip eseu. În plus, se exersează 
capacitatea de integrare a ideilor şi/sau de interpretare a datelor, exprimarea în 
scris. Exemple de eseu structurat şi de eseu nestructurat în fişa 5. 

c) Itemii cu răspuns deschis (subiectivi): testează originalitatea, creativitatea, 
caracterul personal al răspunsului. 

Reguli de proiectare: 

— întrebarea formulată trebuie să fie adecvată obiectivului de evaluare vizat 
şi populaţiei căreia i se adresează; 

— este preferată utilizarea itemilor care oferă orientare răspunsului, în 
termeni aşteptaţi. 

Modalităţi de corectare şi notare. Modalitätile de corectare şi notare pot 
îmbrăca două forme pentru îmbunătăţirea feed-back-ului: 

— analitic: punctaje acordate pentru diferite elemente discrete ale 
răspunsului aşteptat; 

— holistic: formularea unei judecăţi globale, în conformitate cu unele sisteme 
de evaluare. 
Eseu cu răspuns restrâns: 


Noul Testament — Predica de pe Munte a Mântuitorului Isus Cristos este o sinteză 

a învățăturii transmisă oamenilor. Argumentati în maximum 20 de rânduri 

caracterul de sinteză al predicii. 

Schema de notare: 

— explicarea succintă a fericirilor 

— explicarea importanţei postului, rugăciunii şi caritätii 

— utilizarea corectă a limbajului şi a limitei de spaţiu. 

Eseul structurat (prin sugestii, indicii formulate, răspunsul elevului este 
organizat, structurat, orientat). 


Realizati un eseu cu tema: „Oamenii împreună, călători prin viaţă”. 

În alcătuirea eseului veţi urmări: 

— prezentarea datoriilor omului față de Dumnezeu, faţă de sine, faţă de semeni; 
— accentuarea respectului reciproc între persoane, rase, naţionalităţi, sexe şi 
apartenente religioase; 

— evidenţierea consecinţelor în respectarea sau nu a păcii şi înţelegerii între 
popoare. 


Eseul liber, în care sunt apreciate originalitatea, creativitatea, imaginaţia 
elevilor. Itemii de tip eseu nestructurat (liber) reprezintă prin tradiție forma de 
evaluare cea mai populară în examinarea din şcoala românească. 


Elaborati un eseu cu tema: „Dumnezeu este iubire”. 


Rezolvarea de situatii-problemä, în care profesorul prezintă o situaţie nouă, 
neobişnuită pentru elevi, stimulându-le capacitatea de transfer, de sinteză şi de 
concretizare a informaţiilor. 


Enunt: 

În săptămâna Patimilor, după predica ţinută în templu de Domnul Isus Cristos, 
fariseii l-au întrebat: „Cu ce putere faci acestea? Si cine ţi-a dat această putere?”. 
Domnul Isus Cristos le-a răspuns printr-o întrebare: „Botezul lui loan de unde a 
fost? Din cer sau de la oameni?” (Mf 21,25). 

Cerinţe: 

— precizati motivul întrebării fariseilor; 

— motivaţi atitudinea lui Isus Cristos faţă de întrebarea fariseilor. 


2. Testele de compoziţie 

Testele de compoziţie reprezintă o altă categorie de instrumente 
docimologice numite în literatura de specialitate şi lucrări de creație. Sunt 
considerate teste de compoziţie toate probele la care elevii sunt solicitati să 
îndeplinească, într-o manieră personală, cerinţele formulate. Testele de 
compoziţie sunt utilizate atât ca mijloc de exersare în vederea formării unor 
abilităţi, cât şi ca probe de verificare care testează capacitatea elevului de a-şi 
organiza ideile, de a argumenta, de a folosi informaţia acumulată în tratarea 
unei teme, de a interpreta, de a realiza un comentariu personal la o problemă 
propusă. 

În categoria testelor de compoziţie se pot include: referatul, proiectul, eseul 
nestructurat, dizertatia, temele de sinteză, temele de cercetare. Ne vom opri în 
continuare asupra a două dintre acestea: 

a) Referatul este o metodă de evaluare alternativă concretizată în elaborarea 
unei sinteze originale pe o anumită temă sau problemă, prin consultarea şi 
prelucrarea informației din una sau mai multe surse documentare. Se 
deosebeşte de rezumat sau conspect prin: 

— prezentarea critică analitică largă; 

— exprimarea de puncte de vedere personale; 

— aprecieri valorice, soluţii, propuneri. 

Etape în întocmirea referatului: 

1. Se precizează de către profesor tema referatului; 

2. Se precizează bibliografia ce urmează a fi studiată, dându-li-se elevilor 
libertatea de a completa lista cu alte materiale; 

3. Se justifică de către profesor tema referatului; 

4. Se precizează timpul de lucru; 

5. Se precizează sarcinile de lucru astfel încât elevul să poată selecta din 
materialul parcurs numai ceea ce este necesar; 

6. Se precizează de către profesor modul de întocmire a unui referat cu 
precizări concrete legate de fondul şi forma acestuia; 

7. Se întocmeşte referatul de către elev; 

8. Se verifică de către profesor, utilizând bibliografia utilizată de către elev; 

9. Se susţine conţinutul referatului de către elev; durata susţinerii nu trebuie 
să depăşească 10-15 minute (4-6 pagini); 

10. Se verifică de către profesor pe bază de întrebări (care pot fi adresate şi 
de ceilalți elevi) efortul propriu al elevului pentru aprofundarea cunoştinţelor 
şi posibilitatea de a utiliza cunoştinţele asimilate; 

11. Se notează activitatea de întocmire şi prezentare a referatului printr-o 
notă ce reprezintă media aritmetică dintre nota ce apreciază conţinutul 

referatului şi nota ce apreciază capacitatea de însuşire şi exprimare a 
informaţiilor cuprinse în material. 

Structura unui referat. În manieră clasică, este format din trei părţi: 
introducere, conţinut, concluzii. Poate avea următoarele puncte: 

1. Titlul, autorul, scurt plan al ideilor de bază ale referatului; 

2. Introducerea în care se prezintă locul, rolul şi nivelul atins de problemă; 

3. Dezvoltarea ideilor, cu marcarea celor personale, originale; 

4. Concluzii, cu preocupări pentru deschiderea unor noi abordări; 

5. Emiterea unor judecăţi de valoare sintetice asupra contribuţiei; 

6. Bibliografia menţionată în text sau la sfârşitul referatului, data întocmirii. 

Exemple de teme la religie care ar putea fi propuse elevilor pentru a fi tratate 
într-un referat: Duhul Sfânt în Sfânta Scriptură; Biserica din Ierusalim etc. 


3. Portofoliul şcolar“ 


Reprezintă o mapä, un dosar, o cutie, un biblioraft, un clasor sau orice alt 
obiect de îndosariere care conţine un ansamblu de materiale educaţionale 
elaborate de elev pentru o anumită disciplină. 

Crearea portofoliului şcolar a fost inspirată de portofoliile artiştilor plastici, 
fotografilor, arhitecților etc., în care aceştia îşi înregistrau lucrările pentru a le 
arăta altora. 

Sugerăm un exemplu de schemă de construire a unui portofoliu pentru 
evaluarea elevilor la Religie, clasa a VII-a, capitolul Istoria Bisericii Catolice 
locale: 

1. Scopul portofoliului: cunoaşterea principalelor aspecte legate de Biserica 
locală. 

2. Abilităţi generale urmărite în evaluare: 

— cunoaşterea elementelor definitorii ale Bisericii Catolice şi identificarea 
lor la nivelul Bisericii locale; 

— diversitatea probelor portofoliului. 

3. Conţinutul portofoliului: 

— fişe de lectură; 

— articole din reviste de profil (Lumina creștinului, Mesagerul etc.); 

— eseuri; 

— imagini care ilustrează aspecte din viaţa Bisericii locale; 

— referate, articole, comunicări; 


6 Cf. Fişa 6. 

— prezentarea unei situații de viaţă (studiu de caz); 

— desene personale, colecţii de vederi. 

Dacă evaluarea cunoştinţelor elevilor dobândite la orele de religie se 
realizează fie prin metode de evaluare tradiţionale (probele orale şi probele 
scrise), fie prin metode de evaluare de dată mai recentă (testele docimologice, 
referatul, portofoliul şcolar ş.a.), evaluarea trăsăturilor de personalitate 
(atitudini, comportamente, conduite, opinii) dezvoltate prin intermediul 
educaţiei religioase se realizează mai greu. 

Specialiştii (cf. Pelaghia Popescu, I.T. Radu) recomandă anumite metode şi 
procedee de examinare şi apreciere a conduitei elevilor: observaţia directă a 
activităţii şi comportării elevilor, convorbirea cu elevul; ancheta cu privire la 
calităţile personale, chestionarul, studiul de caz, anamneza, autoevaluarea. În 
această situaţie apar două probleme pentru cel care predă religia: 

— în ce măsură este el format pentru a concepe şi aplica astfel de metode 
pentru identificarea atitudinilor şi comportamentului elevilor? 

— dacă aplică una sau mai multe dintre aceste metode şi identifică anumite 
comportamente la elevii săi, le apreciază prin notă la materia sa ori nu le 
notează deloc? 

Desigur, nu vom putea da răspuns imediat acestor două situaţii, însă vom 
încerca să sugerăm câteva repere. În primul rând, putem oferi câteva sugestii 
privind strategia de concepere şi aplicare a două dintre metodele ce vizează 
evaluarea trăsăturilor atitudinale şi comportamentale: observarea sistematică 
a activităţii şi comportamentului elevilor şi autoevaluarea. 

a) Observarea sistematică a activităţii şi comportamentului se poate realiza 
în trei modalităţi: fişa de evaluare; scara de clasificare şi lista de control. 

1. Fişa de evaluare este completată de către profesor care înregistrează date 
factuale despre evenimentele cele mai importante identificate în 
comportamentul sau în modul de acţiune al elevilor săi (fapte remarcabile, 
probleme comportamentale etc.). 

2. Scara de clasificare se constituie dintr-un set de caracteristici ce trebuie 
supuse evaluării. Elevului îi sunt prezentate un număr de enunturi faţă de care 
acesta trebuie să-şi manifeste acordul sau dezacordul, optând pentru una din 
variantele propuse. Exemplu: 


Participarea cu plăcere la activităţile organizate în cadrul orei de religie pe 
grupe de lucru: 


M neutru [M puternic dezacord 

l dezacord M acord M puternic acord 


3. Lista de control constată prezența sau absența unei caracteristici, 
comportament, fără a se emite o judecată de valoare. Exemplu: 


Atitudinea elevului faţă de sarcina de lucru da 
A cerut ajutor atunci când a avut nevoie 


A respectat indicaţiile primite 
A colaborat cu colegii 
A finalizat activitatea 


b) Autoevaluarea: profesorul îi pune pe elevi în situaţia de a se autoaprecia 
şi autocontrola, cunoscându-se mai bine pe ei înşişi. Exemplu de scară de 
clasificare pentru autoevaluarea elevilor la religie: 


Fişă de evaluare | Slab | Mediu | Bun | Foarte bun | Excelent | 
Performanţe şcolare | | | 
Spirit de cooperare | | | 
Disciplina de lucru | | | 


Asumarea 
responsabilitätilor în 
realizarea sarcinilor 
de lucru 


Toate informaţiile obţinute prin aceste metode cu privire la achizițiile 
comportamentale şi atitudinale ale elevilor, dezvoltate prin educaţia religioasă, 
sugerăm să fie avute în vedere atunci când se realizează notarea elevilor, ştiut 
fiind faptul că astăzi accentul trebuie să fie pus pe evaluarea trăsăturilor 
pozitive ale elevilor. Altfel spus, interesul pentru activitatea şcolară, conduita 
pozitivă în relaţiile cu ceilalţi, motivaţia ridicată pentru religie sunt trăsături 
care trebuie să se bucure de aprecierea cuvenită. 

În concluzie, evaluarea la religie este o etapă esenţială a demersului didactic, 
având efecte asupra activităţii de învăţare a elevilor, favorizând dezvoltarea 
unui sistem comportamental şi atitudinal în concordanţă cu învăţăturile 
creştine. 


Résumé 


Le problème de l'évaluation est un problème très important et actuel qui sollicite 
des solutions immédiates. 

Le point de vue soutenu dans l'article est une adoptation du système proposé par 
le SNEE (Service National d'Evaluation et d'Examination) aux conditions 

concrètes de l'enseignement de la religion romano -catholique dans l'école 
roumaine; on souligne le fait que le nouveau curriculum de religion vise aussi 
bien les connaissances que la formation d'un système attitudinal et 
comportamental. 

